คำสั่งของนายกรัฐมนตรี
คำสั่งของนายกรัฐมนตรี
ที่ ๖/๒๕๒๒[๑]
 

โดยที่ในปัจจุบันปรากฏว่า
ราคาน้ำมันเชื้อเพลิงในตลาดโลกได้สูงขึ้น เนื่องจากกลุ่มประเทศผู้ส่งปิโตรเลียมออกได้ลดปริมาณการผลิตและขึ้นราคาจำหน่ายน้ำมันดิบ
ทั้งยังมีแนวโน้มว่าจะขึ้นราคาอีกเป็นระยะ ๆ ในอนาคตอันใกล้ ภาวะเช่นนี้จะมีผลกระทบต่อภาวะน้ำมันในประเทศไทยอย่างหลีกเลี่ยงไม่ได้
และแม้ว่ารัฐบาลจะได้กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง
โดยมีวัตถุประสงค์เพื่อป้องกันการกักตุนน้ำมันเชื้อเพลิงและเพื่อให้น้ำมันเชื้อเพลิงได้มาถึงประชาชนผู้มีความจำเป็นต้องใช้โดยทั่วถึงกันแล้วก็ตาม
แต่ก็ยังปรากฏว่าได้มีพ่อค้าบางกลุ่มซึ่งเห็นแก่ประโยชน์ส่วนตนมากกว่าส่วนรวม ฉวยโอกาสกักตุนน้ำมันหรือจำหน่ายน้ำมันในราคาสูงกว่าที่ทางราชการกำหนด
จนเป็นเหตุให้ประชาชนเข้าใจสถานการณ์ผิดพลาด
และรีบซื้อน้ำมันไปเก็บกักตุนไว้เกินความจำเป็นที่จะต้องใช้ตามปกติ
การกระทำดังกล่าวก่อให้เกิดความปั่นป่วนต่อการขนส่งและการประกอบเกษตรกรรมและอุตสาหกรรมของประเทศ
และเกิดความเดือดร้อนแก่ประชาชนโดยทั่วไป และโดยเฉพาะเกษตรกรที่กำลังเริ่มทำนาปรัง
สถานการณ์ดังกล่าวถือได้ว่าเป็นการบ่อนทำลายความมั่นคงทางเศรษฐกิจของประเทศและคุกคามความสงบเรียบร้อยของประชาชน
ฉะนั้นเพื่อประโยชน์ในการป้องกัน ระงับและปราบปรามการกระทำดังกล่าว
อาศัยอำนาจตามมาตรา ๒๐๐ ของรัฐธรรมนูญแห่งราชอาณาจักรไทย นายกรัฐมนตรีโดยความเห็นชอบของคณะรัฐมนตรีและสภานโยบายแห่งชาติ
จึงมีคำสั่งดังต่อไปนี้

ข้อ ๑
ห้ามมิให้ผู้ซึ่งไม่มียานพาหนะหรือยานยนต์อื่น เครื่องจักรหรือเครื่องยนต์ หรืออุปกรณ์ต่าง
ๆ บรรดาที่ต้องใช้น้ำมันดีเซล มีน้ำมันดีเซลไว้ในครอบครองหรือรับฝากน้ำมันดีเซลจากบุคคลอื่น
เว้นแต่เป็นผู้ค้าน้ำมันหรือผู้จำหน่ายน้ำมันเฉพาะน้ำมันที่เก็บไว้ ณ สถานที่ที่ได้รับอนุญาตตามกฎหมายว่าด้วยน้ำมันเชื้อเพลิง
หรือตามกฎหมายว่าด้วยการเก็บรักษาน้ำมันเชื้อเพลิง

ข้อ ๒
ห้ามมิให้ผู้ซึ่งมียานพาหนะหรือยานยนต์อื่น เครื่องจักรหรือเครื่องยนต์ หรืออุปกรณ์ต่าง
ๆ บรรดาที่ต้องใช้น้ำมันดีเซล มีน้ำมันดีเซลไว้ในครอบครองเกินปริมาณที่พึงใช้ตามปกติ
ปริมาณที่พึงใช้ตามปกติ
ให้ถือตามหลักเกณฑ์ปริมาณที่คณะกรรมการที่นายกรัฐมนตรีแต่งตั้ง
ตามคำสั่งนายกรัฐมนตรี ที่ ๒/๒๕๒๒ ลงวันที่ ๓๐ มีนาคม ๒๕๒๒ ได้ประกาศกำหนดหลักเกณฑ์ปริมาณน้ำมันที่บุคคลธรรมดาหรือนิติบุคคลพึงใช้ตามปกติ
ซึ่งจะได้กำหนดโดยคำนึงถึงสภาพและประเภทกิจการหรือธุรกิจที่บุคคลประกอบเป็นกรณี ๆ
ไป

ข้อ ๓
ห้ามมิให้ผู้จำหน่ายน้ำมันหรือสถานีบริการน้ำมันจำหน่ายน้ำมันเบนซินหรือน้ำมันดีเซลเกินราคาที่ทางราชการกำหนดหรือจำหน่ายตามราคาที่ทางราชการกำหนด
แต่ได้เพิ่มวิธีการเรียกร้อง บังคับ หรือขาย หรือขอให้ผู้ซื้อต้องซื้อผลิตภัณฑ์อื่นในขณะ
ก่อน หรือหลังการซื้อน้ำมันเบนซินหรือน้ำมันดีเซล

ข้อ ๔
ห้ามมิให้ผู้จำหน่ายน้ำมันหรือสถานีบริการน้ำมันปฏิเสธการจำหน่ายน้ำมันเบนซินหรือน้ำมันดีเซลเมื่อยังมีน้ำมันอยู่ในครอบครองเว้นแต่เป็นการซื้อเกินปริมาณที่กำหนดตามข้อ
๑๙ แห่งคำสั่งนายกรัฐมนตรี ที่ ๑/๒๕๒๒ ลงวันที่ ๓๐ มีนาคม ๒๕๒๒

ข้อ ๕
ห้ามมิให้ผู้ใดส่งหรือนำน้ำมันดีเซลออกนอกราชอาณาจักร เว้นแต่จะได้รับอนุญาตจากกระทรวงพาณิชย์
ความในวรรคหนึ่งไม่ใช้บังคับแก่ผู้ควบคุมยานพาหนะซึ่งนำน้ำมันดีเซลติดไปกับยานพาหนะนั้น
ตามชนิดและปริมาณที่เหมาะสมและเพียงพอแก่การเดินทาง และตามที่ผู้ประกอบอุตสาหกรรมน้ำมันหรือผู้ค้าน้ำมันเชื้อเพลิงส่งบรรจุไว้
ณ สถานที่เก็บรักษาน้ำมันเชื้อเพลิงสำหรับใช้กับเครื่องบินหรือเรือที่บรรทุกสินค้าไปต่างประเทศ

ข้อ ๖
ผู้ใดมีน้ำมันดีเซลอยู่ในความครอบครองอันเป็นการฝ่าฝืนข้อ ๑ หรือข้อ ๒
อยู่แล้วก่อนวันที่คำสั่งนี้มีผลใช้บังคับ หรือก่อนวันที่คณะกรรมการกำหนดตามข้อ ๒
ถ้าได้จำหน่ายน้ำมันนั้นเสียภายในสามวันนับแต่วันที่คำสั่งนี้มีผลใช้บังคับ
หรือนับแต่วันที่คณะกรรมการกำหนดแล้วแต่กรณี ให้ได้รับยกเว้นไม่ต้องรับโทษ

ข้อ ๗ ห้ามมิให้ผู้ค้าน้ำมันหรือผู้ควบคุมยานพาหนะประวิงการจ่ายน้ำมันจากคลังน้ำมันตามใบสั่งจ่ายน้ำมันหรือประวิงการขนส่งน้ำมัน
ทั้งนี้ โดยไม่มีเหตุอันสมควร

ข้อ ๘
ให้ข้าราชการพลเรือน ตำรวจ และทหารช่วยกันสอดส่องการปฏิบัติตามคำสั่งนี้
เมื่อปรากฏว่าผู้ใดฝ่าฝืนคำสั่งนี้ หรือคำสั่งนายกรัฐมนตรี ที่ ๑/๒๕๒๒ เรื่อง
กำหนดมาตรการเพื่อแก้ไขและป้องกันภาวะการขาดแคลนน้ำมันเชื้อเพลิง ลงวันที่ ๓๐
มีนาคม ๒๕๒๒ ให้แจ้งแก่เจ้าพนักงานตำรวจเพื่อดำเนินการจับกุมตัว
และให้ยึดหรืออายัดน้ำมันซึ่งอยู่ในความครอบครองของผู้กระทำการฝ่าฝืนนั้นด้วย และให้รายงานต่อนายกรัฐมนตรีโดยตรง
เพื่อนายกรัฐมนตรีจักได้พิจารณาสั่งการลงโทษโดยเฉียบขาดต่อไป

ข้อ ๙
ในกรณีที่ต้องดำเนินคดีผู้ฝ่าฝืนคำสั่งนี้ ศาลยุติธรรมให้ถือว่าเป็นผู้ฝ่าฝืนคำสั่งนี้ฝ่าฝืนหรือไม่ปฏิบัติตามคำสั่งนายกรัฐมนตรีซึ่งได้สั่งตามพระราชกำหนดแก้ไขและป้องกันภาวะการขาดแคลนน้ำมันเชื้อเพลิง
พ.ศ. ๒๕๑๖ และต้องรับโทษตามที่บัญญัติไว้ในมาตรา ๘ แห่งพระราชกำหนดแก้ไขและป้องกันภาวะการขาดแคลนน้ำมันเชื้อเพลิง
พ.ศ. ๒๕๑๖ และให้ถือว่าน้ำมันที่มีไว้ครอบครองโดยฝ่าฝืนคำสั่งเป็นน้ำมันที่ได้มาโดยการกระทำความผิด


สั่ง ณ วันที่ ๒ เมษายน พ.ศ. ๒๕๒๒
พลเอก เกรียงศักดิ์ ชมะนันทน์
นายกรัฐมนตรี






พุทธชาด/แก้ไข
๑๖ ตุลาคม ๒๕๔๕

อภิญญา/ปรับปรุง
๑๐ กันยายน ๒๕๕๗

ปุณิกา/ปรับปรุง
๑๕ มกราคม ๒๕๕๘

























[๑] ราชกิจจานุเบกษา
เล่ม ๙๖/ตอนที่ ๔๘/ฉบับพิเศษ หน้า ๒๓/๒ เมษายน ๒๕๒๒